Mazurek, Milan, poslanec NR SR (2022-10-06):
Cieľom dnešnej schôdze, dámy a páni, je baviť sa o tom, či na Slovensku existuje právny štát. Počuli ste tu obrovské množstvo obvinení o tom, že na Slovensku právny štát nie je, a ja sa s tým plnohodnotne stotožňujem. Poviem vám teraz okrem toho všetkého, čo tu bolo povedané, niekoľko príkladov, ktoré dokazujú, že polícia pod vedením Romana Mikulca a pána Hamrana účelovo pristupuje úplne dvojakým metrom k rôznym formám trestných činov na základe toho, o koho sa v danom prípade jedná. Poviem príklad teraz na sebe a porovnám to s pánom ministrom obrany Naďom. Mal som taký problém a podal som niekoľko stoviek trestných oznámení, pretože som zverejnil taký prípad z jednej obce na východe Slovenska, kde jednému obyvateľovi miestni osadníci spôsobujú obrovské množstvo problémov, okupujú mu pozemok, znepríjemňujú mu život, likvidujú mu majetok, nedovolia mu užívať ten pozemok a tak ďalej. Ja som to len zverejnil a žiadal som kompetentných, napríklad túto vládu, pána Polláka a ďalších bojovníkov za ľudské práva, aby túto situáciu riešili. Ako reakcia na tento príspevok sa mi začala kopiť množstvo rôznych vyhrážaní, ako ma zabijú, ako ma zneškodnia, stiahnu ma z tej odpornej bielej kože, ako mi zabijú, znásilnia mamu, sestru a tak ďalej, a všetky tieto veci s konkrétnymi profilmi informáciami som takto doniesol (rečník názorne gestikuluje pravou rukou) s trestnými oznámeniami na políciu. Zavolali ma vypovedať, konkretizoval som, o čo išlo, kde to išlo, akým spôsobom som k tomu došiel, a po nejakých pár týždňov mi prišlo vyjadrenie, že sa nejedná o trestný čin, že si za to môžem sám, že som provokoval, že to je ich mentalita a že takýmto spôsobom to tak skrátka funguje a mám sa s tým zmieriť. Ja, keďže, samozrejme, nedokážem rešpektovať skutočnosť, kedy mi niekto hovorí, že mi znásilní alebo zabije mamu, že to budem akceptovať ako, ako niečo normálne, tak som podal sťažnosť a bolo to presunuté na okresný úrad, ktorý skonštatoval, že došlo k priestupku proti občianskemu spolunažívaniu. To znamená, niečo na úrovni močenia na verejnosti, alebo keď niekto zapálite pneumatiku pred dvorom, a následne tento okresný úrad skonštatoval, že sa nepodarilo identifikovať, resp. stotožniť páchateľov, a preto to zahrali do autu. Zoberte si prípad pána ministra Naďa, traja ľudia sa mu vyhrážali zabitím, pán minister Naď podal trestné oznámenia, do pol roka boli všetci títo ľudia odsúdení na podmienku. Právny štát? Právny štát, pán Šeliga? Mne sa vyhrážajú zabitím a to isté, ďaleko horšie vyhrážky, ako schytal pán Naď, a dostal som informáciu, že si za to môžem sám a že sa mám nabodnúť na kôl, ak mi to vadí. Pán Naď podal trestné oznámenie rovnako ako ja a všetci títo traja, ktorí sa mu vyhrážali, dostali podmienky. Právny štát? Aké sú moje práva v porovnaní s pánom Naďom, že ja nie som minister tejto vlády, to znamená, môj život nie je hodný ochrany aj napriek tomu, že mi to ústava garantuje, a polícia sa na mňa skrátka vykašľala. Tak teraz o akom právnom štáte sa tu bavíme? A ja sa tomu nedivím, ja som takéto niečo čakal, pretože vaša vláda sa nezastaví pred ničím, pretože ak by tu bol právny štát a vám by záležalo na tom, aby tu bola miera dôvery ľudí v štát ako taký a v jeho atribúty, v orgány, ktoré tu majú zabezpečovať spravodlivosť, tak vy predsa nemôžete tolerovať pôsobenie ministra vnútra Romana Mikulca. Po tom všetkom, čo napáchal, po tom všetkom, čo sme sa dozvedeli, zo všetkých tých prepisov, zo všetkých nahrávok, zo všetkých tých whatsappových skupín tých legendárnych apačov, ako je možné, že to ešte stále tolerujete. No tolerujete to preto, že nedokážete nájsť iného natoľko skorumpovaného a bezcharakterného jedinca, ktorý by dokázal túto funkciu zastávať a vziať si toto všetko na vlastnú zodpovednosť. Nikto, nikto príčetný, nikto inteligentný, nikto čo i len s kúskom charakteru nepôjde na pozíciu ministra Romana Mikulca a nebude kryť tie svinstvá, ktoré sa tam aktuálne dejú, pretože nikto sa nepodpíše pod tie konverzácie, kde sa hovorí o potenciálnom zabíjaní detí, nikto sa nepodpíše pod konverzácie, kde sa hovorí o nakopávaní žien a o podpaľovaní áut! Nikto! A verím tomu, že ani vy, pán Šeliga, len Roman Mikulec, len Hamran a len podobné kreatúry, pretože týmto ľuďom je úplne všetko jedno. A také isté kreatúry sedia na Špecializovanom trestnom súde, také isté kreatúry sedia na Špeciálnej prokuratúre. Pozrite sa, čo sa deje, len nedávno prešiel médiami článok o tom, ako jednému človeku za to, že niečo spieval, za to, že mal, používal nejaké staré germánske symboly, ho Špecializovaný trestný súd odsúdil na viac ako štyri roky väzenia natvrdo. Nikoho nezabil, nezbil, skrátka niečo spieval o nejakej starej 3-tisíc rokov starej histórii. Štyri roky väzenia natvrdo, otca trojročného chlapca, Špecializovaný trestný súd. Hádajte, kto bol špeciálny prokurátor? Pán Honz, legenda, ktorý tu chce prenasledovať úplne každého. Viete, čo skonštatoval Najvyšší súd? Dvanásť procesných pochybení. Znalec, na základe ktorého bol celý ten prípad spískaný, nemal vôbec nárok ani profesionalizáciu na to, aby vôbec mohol taký znalecký posudok vyrobiť. Sudca Pulman s tým nemal problém. O chvíľu nato odsúdil na podmienku a zákaz výkonu štatutárneho orgánu ďalšieho človeka za to, že mal nejaké tričko s prvým prezidentom. A celá, celý dôkaz bol zase postavený na výpovedi a znaleckom posudku pána znalca Medveckého, toho istého znalca, bez hanby, a to počúvajte dobre, ak hovoríme o právnom štáte, pán špecializovaný sudca Pulman dal pojednávanie na deň, kedy mala termín pôrodu jeho žena, kedy mal jeho advokát iné pojednávanie, on nemal problém, ho prerušil, z rána ho presunul na poobedie a za dve alebo tri hodiny ho vybavil, doslova že ho odsúdil. Zamietol mu všetky dôkazy obhajoby aj napriek tomu, že na chodbe Špecializovaného trestného súdu v Bystrici stáli bývalý riaditeľ Historického ú... výskumného centra, alebo ako sa to volá, Historického ústavu Matice slovenskej a bývalý vedecký pracovník Ústavu pamäti národa, tým ľuďom zakázal vystúpiť na jeho obhajobu. Zakázal vykonať dôkaz znaleckého posudku špičkovej historičky z Univerzity Komenského, autorky množstva publikácií, zakázal vykonať dôkaz historickej literatúry, zakázal všetko a priniesol dopredu napísaný rozsudok, tak ako to bolo v mojom prípade na Špecializovanom trestnom súde pri sudcovi Králikovi, a len tak ho bez hanby odsúdil. Ale ja sa pýtam teraz, čo má skonštatovať Najvyšší súd pri človeku, ktorý chcel ísť na súd, sudca mu to neumožnil, a chcel sa tam legálne brániť a sudca mu zamietol úplne všetky dôkazy, nedovolil mu jediného svedka, nedovil mu znalecký posudok, nedovolil mu dôkazy z literatúry aj napriek tomu, že ide o konkrétny typ trestného činu – v úvodzovkách, podľa mňa by takáto hlúposť nemala byť trestným činom. A teraz to pôjde na Najvyšší súd. Na základe čoho sudcovia Špecializovaného trestného súdu, ľudia ako Pulman vlastne odsudzujú ľudí, na základe čoho tu dochádza k likvidácii ľudských životov? Vám sa o tom ľahko hovorí, ľahko sa tu hovorí o tom koaličným poslancom, ale je, viete si predstaviť, že za úplný nezmysel vlastne stojíte alebo sedíte pred Najvyšším súdom alebo pred Špecializovaným trestným súdom a sudca vám povie, že vy nemáte žiadne práva, vy vidíte, že sa smeje, že ho teší, že má radosť, že vás môže ponížiť, udeptať, zničiť vám život, že tu otcov rodín odsudzujú za úplné nezmysly a že vie, že ak mu aj Najvyšší súd skonštatuje, že 12-krát porušil Trestný poriadok a pripravil toho obžalovaného o ľudské práva, že mu nič nehrozí! Kde je právny štát?! A to nie je jediný prípad, boli tu aj prípady, či už skutočnej, alebo domyslenej korupcie, kedy sú tu likvidovaní konkrétni ľudia. A deje sa to isté. Ľudia sú odsudzovaní, Najvyšší súd, prípadne Ústavný súd to potom ruší, konštatuje porušenia zákonov a ja som tu nevidel jediné, jediné, keď už hovoríte o disciplinárnom, nieto ešte trestnoprávnom postihu nejakého sudcu. Všetci sa navzájom krásne kryjú, či už ten brloh zločincov zvaný Špeciálna prokuratúra, alebo druhý brloh zločincov zvaný Špecializovaný trestný súd, s veľkou, naozaj veľkou výnimkou a veľkou úctou, ak je tam niekto čestný a správa sa čestne. Ja sa pýtam, ako je možné toto ďalej tolerovať, veď to vidia všetci. Už tu vystúpil aj predseda parlamentu, ktorý to vidí tiež, a skonštatoval, že je konečne čas pozrieť sa do vašich vlastných radov, či to, čo robíte, je zákonné, či to, čo robíte, je legálne, či to, čo robíte, je správne a morálne ospravedlniteľné, pretože my ostatní všetci vidíme, že skrátka nie, že tu dochádza k takému šliapaniu po ľudských právach a takému ničeniu ľudských životov, že tu umierajú ľudia vo väzbách za takých okolností, ktoré by boli v iných štátoch nemysliteľné, že to takto ísť ďalej nemôže. A vy sa nemôžete diviť opozícii, že tieto témy otvára. No akým spôsobom sa má brániť, keď vy neustále týchto ľudí kryjete? Akým spôsobom sa má opozícia brániť, keď vy nemáte problém zvoliť odsúdeného s plným vedomím, ešte raz, s plným vedomím zvoliť odsúdeného kriminálnika, odsúdeného za zabitie človeka a to je úplne jedno, či úmyselne, alebo neúmyselne, na takú pozíciu. Veď to je nemysliteľné, že špeciálnym prokurátorom na Slovensku je Daniel Lipšic. Jasné, podľa vás je to čestný, špičkový, úplne úžasný človek, veď ste to tu povedali, ale každý normálny, inteligentný občan Slovenskej republiky si buď myslí niečo iné, alebo má aspoň malé podozrenie, že to, čo ste urobili, nie je úplne ideálne, a nie je to úplne správne, pretože tu na Slovensku podľa môjho názoru ste mohli nájsť množstvo iných ľudí, ktorí neboli v podmienke a neboli pod probačným dohľadom a mohli by vykonávať funkciu špeciálneho prokurátora. Lenže išlo o politickú nomináciu, išlo o konkrétneho človeka, ktorý je ideálny na to, aby likvidoval opozíciu, išlo o človeka, ktorý bude v spolupráci, v kooperácii s Mikulcom a s Hamranom vykonávať všetky tieto svinstvá, a preto ja som tu aj naposledy, keď sa odvolával Mikulec, aj teraz vo faktických poznámkach apeloval na to, že kde je tá hranica. Čo sa musí stať? Koľko ľudí musí zomrieť? Koľko konštatácií Najvyššieho či prípadne Ústavného súdu musí prísť na to, aby ste si uvedomili, že tu sa pácha jedna obludná nespravodlivosť? Že tu istá skupina ľudí nadobudla pocit, že sú polobohovia a že si môžu robiť všetko, či už sú na Národnej kriminálnej agentúre, alebo sú na Špecializovanom trestnom súde, alebo Špeciálnej prokuratúre. Tí ľudia majú naozaj pocit, že zákon sa ich netýka, že si môžu dovoliť šliapať po ľudskej dôstojnosti akýmkoľvek spôsobom, lebo vedia, že trest nepríde. A kecy a reči o tom, že sa môžme potom obracať na nejaký súd pre ľudské práva a na európske súdy a podobne, viete, keď vám niekto intenzívne ničí život, keď strávite niekoľko mesiacov, príp. rokov vo väzbe, keď ste odsúdený Špecializovaným trestným súdom a konštatuje sa nezákonnosť, a ďalej vás vláčia, likvidujú vám život, vy si ani len neviete predstaviť, akým spôsobom to vplýva na kvalitu vášho života, rodinu, vzťahy, podnikanie. Jednoducho úplne všetko, akým spôsobom vás to pošliape a pri hyenizme a neuveriteľnom správaní slovenských médií desaťnásobným spôsobom, ako by to bolo možno niekde inde v tých civilizovaných štátoch, o ktorých tak radi hovoríte. Vy si to neviete predstaviť. A potom poviete, že vy sa môžte nejakým dodatočným dovolacím konaním brániť a o nejakých desať rokov sa domôcť nejakej údajne zmyslenej spravodlivosti. Takto spravodlivosť predsa fungovať nemá. Takto to fungovať nesmie a nemôže. Na Slovensku neexistuje právny štát. Ďalší príklad, a to bude naozaj posledný, ktorý vám poviem, sa týka mňa osobne. Viete dobre, že ma žaloval váš kamarát, nie váš konkrétne, ale kamarát tejto vládnej moci, pán Sabaka. Žaloval ma, lebo som ho nazval covidový prorok. Sudca Okresného súdu v Kežmarku mi normálne predbežným opatrením, predbežným opatrením nariadil sa mu ospravedlniť, to znamená, rozhodol vo veci samej. Nariadil mi zmazať nejaké stránky na Facebooku, ku ktorým nemám ani dosah. Nariadil mi dopredu bez súdu mu dať 20-tisíc eur. A náš, samozrejme, krajský súd, ja som to neuposlúchol, ja sa tu k tomu verejne priznávam, že som toto nezákonne rozhodnutie neuposlúchol. A to bolo jediný dôvod, pre ktorý som o 20-tisíc eur neprišiel. A že som mal pravdu, potvrdil krajský súd a rozhodol, že pán sudca spáchal obludnú nezákonnosť, že ma odsúdil bez súdu, že zneužil inštitút neodkladného opatrenia a prijal takéto rozhodnutie. A pán sudca sa veselo smeje ďalej a odsudzuje ľudí jedna radosť. Kde je nejaký postih? sa pýtam. Aký právny štát? Tu vidíte jasne, že ak je človek favoritom tejto vládnej koalície a ak je človek z tejto vládnej koalície, ak je to človek ako napríklad Naď, tak má práva. Ak je to človek z opozície, ako napríklad ja, nemá žiadne práva. A takto právny štát, pán Šeliga a celá táto koalícia, de facto tu už asi nikto nie je, naozaj tu nikto nie je (rečník sa názorne obzerá po sále), už len pán Šeliga, takto právny štát nevyzerá, a preto budem hlasovať za toto opozičné uznesenie.